Attok jun xjal at toclen cyxol parisey,
Nicodemo tbi,
nejenel cyxol xjal judiy.
Ul Nicodemo tucꞌil Jesús te konicꞌan tuꞌn tyolin tucꞌil ex xi tmaꞌn te:
—Xnakꞌtzal,
baꞌn ke kuꞌn ka aya jun xnakꞌtzal ma tzaj samaꞌna tuꞌn Dios,
porque mi aꞌl jun xjal jacu bant jun señ tuꞌn ic tzaꞌn ke señ in che bant tuꞌna,
ka mintiꞌ Dios tucꞌil,
chi Nicodemo.
Xi ttzakꞌweꞌn Jesús:
—Ax toc cxel nmaꞌne teya,
alcye mintiꞌ ma tzꞌitzꞌj tcabmajiꞌn,
mlayx tzꞌel tnicꞌ tiꞌj tcawbil Dios.
Xi tkanin Nicodemo te:
—¿Tzaꞌn tten tuꞌn titzꞌj jun xjal otok tijin?
¿Jacupe tzꞌocx juntl maj tuj talbil ttxuꞌ ex tuꞌn titzꞌj tcabmajiꞌn?
Xi ttzakꞌweꞌn Jesús:
—Ax toc cxel nmaꞌne teya,
mlay tzꞌocx jun xjal tuj tcawbil Dios ka mintiꞌ ma tzꞌitzꞌj tiꞌj aꞌ ex tiꞌj Xewbaj Xjan.
Aju in itzꞌj tiꞌj xjal,
ax xjalte,
ex aju in itzꞌj tiꞌj T-xew Dios,
ax xewbajte.
Miꞌn labina tiꞌj ju ma txi nmaꞌne teya:
Ilxix tiꞌj tuꞌn cyitzꞌje tcabmajiꞌn.
Aju cykꞌikꞌ in xumin nok jachak ex in tbiꞌna tkꞌajkꞌajel,
pero mintiꞌ baꞌn tuꞌna jatum in tzaj ex tzaꞌn t-xiꞌ;
cyjaꞌtzun cyten cycyakil keju in che itzꞌj tiꞌj T-xew Dios,
chi Jesús.
Xitzun tkanin Nicodemo juntl maj:
—¿Tzaꞌntzun tten tuꞌn tbant jlu?
Chi Nicodemo.
Xi ttzakꞌweꞌn Jesús:
—¿Aya xnakꞌtzal cye aj Israel maj mintiꞌ nneꞌl tnicꞌa tiꞌj jlu?
Ax toc cxel nmaꞌne teya,
aju baꞌn kuꞌne in xi kmaꞌne;
ex aju ma kile atzunju in xi ktxꞌolbaꞌne;
atzun cyeye mintiꞌ in xi cyocslaꞌne aju yol in xi kmaꞌne.
Ma txi nmaꞌne cyeye aju at twitz txꞌotxꞌ,
ex mintiꞌ in xi cyocslaꞌne,
¿tzaꞌntzun tten tuꞌn t-xi cyocslaꞌne ka ma txi nmaꞌne aju te tuj cyaꞌj?
Mi aꞌl jun o japun tuj cyaꞌj,
nok oꞌcx akine scꞌoꞌmaj kine tuꞌn Dios tuꞌn ntene cyucꞌil xjal ma chin cuꞌtze tuj cyaꞌj,
[ex atine tuj cyaꞌj.]
Ic tzaꞌn te Moisés jax tkꞌoꞌn jun tilbilal lobaj twi tzeꞌ tuj lugar mintiꞌ cynajbil xjal tuj,
icxtzun weye ilxix tiꞌj tuꞌn njax kꞌoꞌne,
akine scꞌoꞌmaj kine tuꞌn Dios tuꞌn ntene cyucꞌil xjal,
tuꞌntzun miꞌn cynaj cycyakil keju ma che ocslan wiꞌje,
nok oꞌcx tuꞌn tten cychwinklal te jumajx.
Tuꞌnju nimxix tcꞌujlalil Dios cyiꞌj xjal,
cyjaꞌtzun ma chin tzaj samaꞌne tuꞌn,
akine oꞌcxcu jun Tcꞌwaꞌl,
tuꞌntzun miꞌn cynaj cycyakil keju ma che ocslan wiꞌje,
nok oꞌcx tuꞌn tten cychwinklal te jumajx.
Porque mintiꞌ ma chin tzaj samaꞌne tuꞌn Dios cyxol xjal tuꞌn tcub cysentens xjal,
nok oꞌcx tuꞌn cyclet xjal wuꞌne,
akine Tcꞌwaꞌl.
Alcye ma tzꞌocslan wiꞌje,
mlay cub t-sentens;
atzun keju mintiꞌ in che ocslan,
ya ma cub cysentens,
porque mintiꞌ in xi cyocslaꞌn nyole,
akine oꞌcxcu jun Tcꞌwaꞌl Dios.
Ex tuꞌntzun jlu,
ma cub cysentens xjal;
porque ul ju spicꞌun cyxol xjal,
atzun cye xjal mas e tzalaj tiꞌj tuꞌn cyten tuj klolj,
cycꞌiꞌ tuꞌn cyten tuj spicꞌun,
porque mya baꞌn cybinchben.
Porque cycyakil keju in che binchan mya baꞌn,
nneꞌl cyicꞌun aju spicꞌun,
ex miꞌn cyaj tuꞌn cyul tuj spicꞌun,
tuꞌntzun miꞌn tel tuj kꞌanchaꞌl aju cybinchben mya baꞌn.
Atzun ke xjal in che oc lpeꞌ tiꞌj ju yol axix toc ex in japun cyuꞌn,
in che ul tuj spicꞌun tuꞌntzun tel tuj kꞌanchaꞌl ka in cybinchaꞌn tcyakil ic tzaꞌnx tajbil Dios,
chi Jesús.